Document ID: 32014R0959

NEUVOSTON ASETUS (EU) N:o 959/2014,
annettu 8 päivänä syyskuuta 2014,
Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta määrättävistä rajoittavista toimenpiteistä annetun asetuksen (EU) N:o 269/2014 muuttamisesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 215 artiklan,
ottaa huomioon rajoittavista toimenpiteistä Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta 17 päivänä maaliskuuta 2014 annetun neuvoston päätöksen 2014/145/YUTP (1),
ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen,
sekä katsoo seuraavaa:
(1)
Neuvoston asetuksella (EU) N:o 269/2014 (2) pannaan täytäntöön tietyt päätöksessä 2014/145/YUTP säädetyt toimenpiteet ja siinä säädetään tiettyjen sellaisten luonnollisten henkilöiden, jotka aktiivisesti tukevat tai panevat täytäntöön Ukrainan alueellista koskemattomuutta, suvereniteettia ja itsenäisyyttä tai Ukrainan vakautta ja turvallisuutta heikentäviä tai uhkaavia toimia tai politiikkoja tai estävät kansainvälisten järjestöjen työskentelyn Ukrainassa, ja heitä lähellä olevien luonnollisten henkilöiden, oikeushenkilöiden, yhteisöjen tai elimien, tai niiden oikeushenkilöiden, yhteisöjen tai elimien, jotka tukevat aineellisesti tai taloudellisesti toimia, jotka heikentävät tai uhkaavat Ukrainan alueellista koskemattomuutta, suvereniteettia ja itsenäisyyttä, Krimillä tai Sevastopolissa olevien oikeushenkilöiden, yhteisöjen ja elimien, joiden omistusoikeus on siirretty Ukrainan lainsäädännön vastaisesti, tai oikeushenkilöiden, yhteisöjen ja elimien, jotka ovat hyötyneet tällaisesta siirrosta, tai luonnollisten tai oikeushenkilöiden, yhteisöjen ja elimien, jotka aktiivisesti tukevat aineellisesti tai taloudellisesti niitä venäläisiä päätöksentekijöitä, jotka ovat vastuussa Krimin liittämisestä Venäjään tai Itä-Ukrainan vakauden horjuttamisesta, tai jotka hyötyvät näistä pääätöksentekijöistä, varojen ja muiden taloudellisten resurssien jäädyttämisestä.
(2)
Neuvosto sopi 8 päivänä syyskuuta 2014 rajoittavien toimenpiteiden laajentamisesta yksilöihin tai yhteisöihin, jotka toteuttavat liiketoimia separatistiryhmien kanssa Donbassin alueella Ukrainassa. Neuvosto hyväksyi päätöksen 2014/658/YUTP (3), jolla muutetaan päätöstä 2014/145/YUTP ja jossa säädetään luetteloon ottamisen perusteiden muuttamisesta tätä tarkoitusta varten.
(3)
Tuo toimenpide kuuluu perussopimuksen soveltamisalaan, ja sen vuoksi sen täytäntöönpano edellyttää lainsäädäntöä unionin tasolla erityisesti sen varmistamiseksi, että sitä sovelletaan yhtenäisesti kaikissa jäsenvaltioissa.
(4)
Asetus (EU) N:o 269/2014 olisi sen vuoksi muutettava.
(5)
Jotta tässä asetuksessa säädetyillä toimenpiteillä olisi tavoiteltu vaikutus, sen olisi tultava voimaan välittömästi,
ON HYVÄKSYNYT TÄMÄN ASETUKSEN:
1 artikla
Lisätään asetuksen (EU) N:o 269/2014 3 artiklan 1 kohtaan alakohta seuraavasti:
”e)
luonnolliset henkilöt tai oikeushenkilöt, yhteisöt tai elimet, jotka toteuttavat liiketoimia separatistiryhmien kanssa Donbassin alueella Ukrainassa.”
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä syyskuuta 2014.

Labels: 18
11
5